**I N F O R M A C I J A**

**Nagradni natječaj za dječje literarne i likovne radove na temu "Hrvatska kakvu želimo"**

Ministarstvo regionalnoga razvoja i fondova Europska unije pokrenulo je proces izrade Nacionalne razvojne strategije do 2030. godine (NRS 2030). NRS 2030 je dokument koji će odrediti kvalitetu života današnjih i budućih generacija u Hrvatskoj te se sukladno tome u definiranje budućnosti Hrvatske planira uključiti široki krug interesnih skupina i građana Republike Hrvatske. S tim ciljem, Ministarstvo je krajem 2017. pokrenulo promotivnu kampanju „Hrvatska kakvu želimo“ te poziva građane da daju svoj doprinos u stvaranju vizije Hrvatske kakvu žele 2030. godine (sudjelovanjem na participativnim radionicama i popunjavanjem on-line upitnika te dostavnom svoje vizije Hrvatske putem Internet stranice [www.hrvatska2030.hr](http://www.hrvatska2030.hr)).

NRS 2030 osobito se tiče mlađih generacija građana Republike Hrvatske, koji su danas djeca ali 2030. godine će biti punoljetni građani. Radi uključivanja ciljne skupine djece i mladih u proces izrade NRS 2030, te posredno preko njih poticanja interesa njihovih roditelja, ministarstvo planira organizirati nagradni natječaj za dječje literarne i likovne radove na temu "Hrvatska kakvu želimo" u kojima bi sudjelovale osnovne škole.

Natječaj će biti objavljen na mrežnim stranicama [www.hrvatska2030.hr](http://www.hrvatska2030.hr), a provodit će se do 31. ožujka 2018. godine u 4 kategorije:

1. likovni radovi učenika od I. do IV. razreda
2. literarni radovi učenika od I. do IV. razreda
3. likovni radovi učenika od V. do VIII. razreda
4. literarni radovi učenika od V. do VIII. razreda

Za likovne radove dozvoljene su sve tehnike crtanja i kreativnog izražavanja, a literarni rad podrazumijeva pjesmu, priču, sastav ili pismo.

U natječaju mogu sudjelovati sve osnovne škole koje iskažu interes do 5. veljače 2018.

Nakon toga, svim osnovnim školama koje su iskazale interes za sudjelovanje u natječaju, Ministarstvo će, u suradnji sa Ministarstvom znanosti i obrazovanja i Agencijom za odgoj i obrazovanje Republike Hrvatske, dostaviti upute za sudjelovanje učenika u natječaju.

Odabir najboljih likovnih i literarnih radova učenika po kategorijama najprije treba samostalno organizirati svaka škola. Sve škole (prema područnoj pripadnosti) odabrane dječje radove šalju **regionalnim koordinatorima**, koji su zaduženi za organizaciju i odabir najboljih djela dječjeg stvaralaštva na razini županije, te promociju nagradnog natječaja i osiguravanje prigodnih nagrada na županijskoj razini. Regionalni koordinatori aktivnosti vezane uz nagradni natječaj i organizaciju ocjenjivačkih žirija za odabir dječjih radova rade uz podršku savjetnika Agencije za odgoj i obrazovanje Republike Hrvatske.

Najbolji radovi na županijskoj razini trebaju biti odabrani do 15. ožujka 2018.

Nakon toga, regionalni koordinatori dostavljaju odabrane radove Ministarstvu, koje uz podršku Ministarstva znanosti i obrazovanja organizira finalni žiri i odabir najboljih djela dječjeg stvaralaštva na nacionalnoj razini.

Za sve pobjednike natječaja na županijskim razinama kao i za nacionalne pobjednike, ministarstvo će upriličiti svečanost dodjele nagrada krajem ožujka 2018. uz prigodan dječji program, izložbu radova i nagrade za sve sudionike natječaja.

Predviđena je i izrada slikovnice i kalendara za 2019. sa odabranim dječjim radovima.

PRAVILA NATJEČAJA:

* na natječaj se mogu prijaviti svi učenici osnovnih škola koje su iskazale interes za sudjelovanje u natječaju
* učenik smije učestvovati s najviše jednim likovnim uratkom i jednim pisanim radom
* tema rada mora biti „Hrvatska kavu želim“
* rad mora biti originalan - radovi koji su prepisani ne mogu sudjelovati u natjecanju
* za sve radove učenici moraju smisliti naslov, a za likovni uradak trebaju napisati i kratak opis (do dvije rečenice)
* pisani rad mora imati najmanje karticu teksta (1800 znakova s razmacima)
* ocjenjuju se tri najbolja rada u svakoj kategoriji i nagrađuju poklonima
* matične osnovne škole odabiru tri rada iz svake kategorije i šalju ih regionalnom koordinatoru na području svoje županije najkasnije do 5. ožujka 2018. do ponoći
* regionalni koordinatori organiziraju odabir po tri rada iz svake kategorije na razini županije i šalju ih Ministarstvu najkasnije do 15. ožujka 2018. do ponoći
* Ministarstvo organizira prigodnu svečanost uz dodjelu nagrada krajem ožujka 2018.